Komisijos sprendimas
1999 m. liepos 14 d.
iš dalies keičiantis Sprendimą 94/766/EB, nustatantį specialius reikalavimus, reglamentuojančius Taivano kilmės žuvininkystės produktų importą
(pranešta dokumentu Nr. C(1999) 2061)
(tekstas svarbus EEE)
(1999/529/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią veterinarijos reikalavimus, reglamentuojančius žuvininkystės produktų gamybą ir jų pateikimą į rinką [1] su paskutiniais pakeitimais, padarytais Direktyva 97/79/EB [2], ypač į jos 11 straipsnį,
(1) kadangi 1994 m. lapkričio 21 d. Komisijos sprendimo 94/766/EB, nustatančio specialius reikalavimus, reglamentuojančius Taivano kilmės žuvininkystės ir akvakultūros produktų importą [3] su paskutiniais pakeitimais, padarytais Sprendimu 96/255/EB [4], 1 straipsnyje nurodoma, kad Prekių tikrinimo ir karantino skyrius (BCIQ) yra kompetentinga Taivano institucija, galinti patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus;
(2) kadangi pertvarkius Taivano administraciją, kompetentingą instituciją BCIQ, išduodančią veterinarijos sertifikatus žuvininkystės produktams, pakeitė Ekonomikos reikalų ministerijos standartų, metrologijos ir tikrinimo skyrius (BSMI) ir ši nauja institucija gali veiksmingai tikrinti, kaip taikomi galiojantys įstatymai; kadangi todėl būtina iš dalies pakeisti Sprendime 94/766/EB nurodytos kompetentingos institucijos pavadinimą;
(3) kadangi tikslinga suderinti Komisijos sprendimo 94/766/EB redakciją su neseniai priimtų Komisijos sprendimų, nustatančių specialius reikalavimus, reglamentuojančius tam tikrų trečiųjų šalių kilmės žuvininkystės ir akvakultūros produktų importą, redakcijomis;
(4) kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 94/766/EB iš dalies pakeičiamas taip:
1) 1 straipsnis pakeičiamas taip:
"1 straipsnis
Ekonomikos reikalų ministerijos standartų, metrologijos ir tikrinimo skyrius (BSMI) tai kompetentinga Taivano institucija, galinti patikrinti ir patvirtinti, kad žuvininkystės ir akvakultūros produktai atitinka Direktyvos 91/493/EEB reikalavimus;"
2) 2 straipsnis pakeičiamas taip:
"2 straipsnis
Taivano kilmės žuvininkystės ir akvakultūros produktai turi atitikti šiuos reikalavimus:
1) kiekvieną siuntą turi lydėti veterinarijos sertifikato originalas, kuriame pagal šio sprendimo A priedo pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse, žuvų apdorojimo laivuose, šaldymo sandėliuose arba registruotuose laivuose-šaldikliuose;
3) ant visų pakuočių, išskyrus nesupakuotus sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašytas žodis "TAIVANAS" ir kilmės įmonės, žuvų apdorojimo laivo, šaldymo sandėlio arba laivo-šaldiklio patvirtinimo/registracijos numeris;"
3) A priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 14 d.